– Jos viraston epäilemä välityskeskusten harjoittama taksiyritysten syrjintä ja epätasapuolinen kohtelu pitää paikkansa, on vakavasti pohdittava pitääkö taksivälityskeskukset ottaa tiukemmin sääntelyn piiriin, Berner vaatii.

– Yhteiskunnan ja kansalaisen on voitava luottaa, etteivät taksikeskukset käytä markkina-asemaansa väärin. Kilpailun rajoittamisesta kärsii viime kädessä taksimatkustaja, joka ei pääse hyötymään monipuolisemmasta palvelutarjonnasta tai pahimmillaan ei saa lainkaan tarvitsemaansa taksia.

Sääntelyä voidaan tiukentaa

Berner kertoo, että jos KKV:n selvityksen tulos osoittaa välityskeskusten toiminnan vaativan tiukempaa sääntelyä, liikenne- ja viestintäministeriö selvittää yhdessä Kelan ja sosiaali- ja terveysministeriön kanssa voiko sääntelyä tiukentaa osana liikennepalvelulakia.

